34. ΑΠΟΦΑΣΙΣ ΥΠΟΥΡΓΩΝ ΠΡΟΕΔΡΙΑΣ ΚΥΒΕΡΝΗΣΕΩΣ ΚΑΙ ΣΥΝΤΟΝΙΣΜΟΥ Αριθ. 16834/5708 της 14/16 Ιουν. 1971 (ΦΕΚ Β΄ 459) Περί συστάσεως Κοινού Κλάδου Β/ΙΙ Διοικητικού της Εθνικής Στατιστικής Υπηρεσίας της Ελλάδος (ΕΣΥΕ), κατ’ εφαρμογήν του άρθρ. 21 του Ν.Δ. 751/1970. Έχοντες υπ’ όψιν: 1.Τας διατάξεις του άρθρ. 21 του Ν.Δ. 751/1970 «περί τροποποιήσεως, συμπληρώσεως και επεκτάσεως διατάξεών τινων του Υπαλληλικού Κώδικος». 2.Την υπ’ αριθ. 23675/10.7.70 απόφασιν του Πρωθυπουργού «περί προσδιορισμού των αρμοδιοτήτων των Υπουργών Αναπληρωτού, Υφυπουργού και Γενικού Γραμματέως του Υπουργείου Προεδρίας Κυβερνήσεως», (ΦΕΚ 177/1970, τεύχ. Β΄). 3.Το υπ’ αριθ. 501/13.2.71 έγγραφον του ΑΣΔΥ . 4.Την υπ’ αριθ. 319/30.4.71 πράξιν του ΑΣΔΥ , αποφασίζομεν: Σύστασις Κλάδου Άρθρ.1.-Αι θέσεις των Κλάδων Β/ΙΙ Διοκητικών Υπαλλήλων και Β/14 Δακτυλογράφων Ελληνικής γλώσσης της Εθνικής Στατιστικής Υπηρεσίας της Ελλάδος (ΕΣΥΕ) κατανέμονται εις κοινόν Κλάδον Β/ΙΙ Διοικητικόν, ως κάτωθι: Διάρθρωσις νέου Κλάδου Άρθρ.2.-1.Ο Κλάδος Β/ΙΙ Διοικητικός περιλαμβάνει 33 θέσεις, διακρινομένας κατά βαθμούς ως εξής: Επί βαθμώ 5ω ή 4ω                1 Επί βαθμώ 11ω-6ω               32                Σύνολον θέσεων    33 2.Τυπικά προσόντα διορισμού εν τω εισαγωγικώ βαθμώ 11ω του Κλάδου τούτου ορίζεται απολυτήριον εξαταξίου Γυμνασίου ή άλλης ισοτίμου μέσης σχολής γενικής εκπαιδεύσεως. Οι διοριζόμενοι εις τας θέσεις του Κλάδου τούτου υποχρεούνται όπως εντός εξαμήνου από του διορισμού των υποστούν δοκιμασίαν, ενώπιον επιτροπής συγκροτημένης κατά τας διατάξεις των παρ. 1 και 2 του άρθρ. 22 του Νόμ. 1811/1951, προς εξακρίβωσιν ικανοποιητικής γνώσεως γραφομηχανής. Οι αποτυγχάνοντες απολύονται της Υπηρεσίας. Αι δυνάμει της υπ’ αριθ. ΔΤ. 62619/2374/1965 κοινής αποφάσεως των Υπουργών Συντονισμού και Οικονομικών συσταθείσαι καθ’ Ομάδας Κλάδων  θέσεις ανωτέρων βαθμών πληρούνται υπό τας προϋφισταμένας της παρούσης διακρίσεως Ομάδων Κλάδων. Η παρούσα δημοσιευθήτω δια της Εφημερίδος της Κυβερνήσεως. 